《东台》
宋代·陈舜俞

筑台俯园木，亦既覆华宇。
主翁达生者，作诗傍门户。
谓台乃主人，吾身同逆旅。
台远谓公言，无易浪称与。
天地犹大块，况此一抔土。
我昔未为台，蚁垤动欲雨。
翁欲事畚筑，金鎚莫论堵。
轩陛因冠带，松筠渐俦侣。
万物固何常，今日乃前古。
高岸化深谷，白波起桑圃。
短长虽有间，相去能几许。
翁閒宾客至，只此见芳醑。
翁仁妻孥乐，且以馔肥羜。
高明照图史，启塞顺寒暑。
鄙夫不能此，蟋蟀赋其除。
台公默相忘，勿复问宾主。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。